སྐར་མ་རི་ཥིའི་སྐོར།

གསལ་བཤད། 

སྤྱིར་ན་རང་རེ་བོད་ཀྱི་ཆུ་བོ་ནི་ཡན་ལག་བརྒྱད་ལྡན་ཡིན་པ་ཆིམས་མཛོད་ལས།  བསིལ་དང་ཞིམ་དང་ཡང་བ་དང་།  འཇམ་དང་དྭངས་དང་དྲི་ང་མེད།  འཐུང་ན་མགྲིན་དང་ལྟོ་བ་ལ།  མི་གནོད་ཡན་ལག་བརྒྱད་ལྡན་ཆུ།  ཞེས་གསུངས་པ་དང་།   ལྷག་པར་དུ་ལོ་ལྟར་འཆར་ཅན་བོད་ཟླ་བརྒྱད་པའི་ནང་རྩིས་གཞུང་ལས་བསྟན་པ་བཞིན་（སྐར་མ་རི་ཥི་འཆར་བའི་ཉིན་དེ་ནས་ཞག་བདུན་རིང་ཆུ་ཀླུང་ཡན་ལག་བརྒྱད་ལྡན་བདུད་རྩིར་བསྒྱུར་བས་སྨན་དཔྱད་དང་ཁྲུས་ལ་གཞུག་ན་དགེ་ཞེས་གསལ།）སྐར་མ་རི་ཥི་འཆར་ནས་ཆུ་ཧ་ཅང་བཟང་བའི་གོ་སྐབས་དང་བསྟུན་ནས་རྒྱ་ཁྱབ་ཆེ་བའི་སེར་སྐྱ་མི་མང་ཚོས་གུར་དང་།  བྱ་གཡབ།  ལེམ་ཐང་།  ཇ་ཆང་།  ཟ་རིགས་སྣ་ཚོགས་བཅས་འཁྱེར་ནས་གླིང་གཏོང་ཆུ་བརྒལ་དང་།   མལ་གདན་གྱོན་ཆས་འཁྲུ་བ་སོགས་ཀྱི་བྱེད་སྒོ་མ་སྐུལ་རང་མོས་ཀྱིས་སྤེལ་ནས་སྤྱི་ཚོགས་ཀྱི་འཚོ་བའི་ནང་དམིགས་བསལ་གྱི་ཁྱད་ཆོས་ལྡན་པའི་གོམས་གཤིས་བཟང་པོ་ཞིག་ཆགས་ཡོད་པ་དེ་ནི་ད་ལྟའི་བར་དུ་ཡང་རྒྱུད་འཛིན་བྱེད་ཀྱི་ཡོད་པ་ཚང་མས་གཟིགས་གསལ་རེད།

 ལོ་རྒྱུས། 

སྐར་མ་རི་ཥི་ཞེས་པ་ནི་དོན་དུ་དྲང་སྲོང་རི་ཥི་ཞེས་པ་འདི་ཡིན་ཅིང་། ལྷའི་སྨན་པ་ཡིན་པར་བཤད་ལ། དེའི་བདེན་སྟོབས་ཀྱིས་འདི་ཤར་བ་ན་ཆུ་རྣམས་ནད་ཀྱི་གཉེན་པོར་འགྱུར་བར་བཤད། རི་བྱི་ནི་རི་ཥིའི་ཟུར་ཆགས་པ་ཡིན།

དེ་ཡང་། སྤྱིར་རང་རེ་བོད་ཀྱི་ཆུ་བོ་ནི་ཡན་ལག་བརྒྱད་ལྡན་ཡིན་པ། ཆིམས་མཛོད་ལས་“བསིལ་དང་ཞིམ་དང་ཡང་བ་དང་། འཇམ་དང་དྭངས་དང་དྲི་ང་མེད། འཐུང་ན་མགྲིན་པ་ལྟོ་བ་ལ། མི་གནོད་ཡན་ལག་བརྒྱད་ལྡན་ཆུ་”ཞེས་གསུངས་པ་དང་། སྡེ་སྲིད་སངས་རྒྱས་རྒྱ་མཚོས་མཛད་པའི་སྨན་གཞུང་《བེེ་སྔོན་》ལས་“རི་བྱི་ཤར་བས་དུག་མེད་པ། ཉིན་མཚན་གཉིས་ཀ་སྦྱངས་ཆུ་བཏུང་། དྭངས་བ་དྲི་མེད་ཆུ་ཞེས་པ། དྲི་མེད་དྲི་མ་སེལ་གྱུར་པ། མི་འགྲུབ་རྩུབ་པ་མ་ཡིན་པ། བཏུང་བ་ལ་སོགས་བདུད་རྩིར་མཚུངས་ ”ཞེས་གསུངས་པ་ལྟར་སྐར་མ་རི་བྱི་ཤར་བས་ཆུ་བོ་དང་རྫིང་བུ་སོགས་ལ་གནས་པའི་གནོད་པ་ཞི་ཞིང་། དུག་མེད་པ་ཉིད་དུ་འགྱུར་བས། དེ་སྐབས་ཁྲུས་ལ་ཞུགས་ན་གཟུགས་པོར་ཕན་ཆ་ཆེ་ཞིང་བདུད་རྩི་སྨན་ཆབ་ཀྱི་འཕྲོད་བསྟེན་ལྟ་བུར་འགྱུར་བའི་ཕྱིར། དམངས་ཁྲོད་དུའང་སྐར་མ་རི་བྱི་ཤར་སོང་། སྨན་པའི་དགོས་པ་མི་འདུག ཅེས་ཤོད་སྲོལ་དང་བཅས། ལོ་ལྟར་འཆར་ཅན་བོད་ཟླ་བརྒྱད་པའི་ཚེས་ཤར་ཙམ་ནས་བཟུང་། དེ་སྔ་གཟིམ་ཆུང་ཆབ་ཞུགས་ཞེས་ཏྰ་ལའི་བླ་མ་ཆབ་ལ་ཞུགས་པའི་མཛད་སྒོར་གཞུང་ཞབས་སེར་སྐྱ་ཁོངས་གཏོགས་དང་བཅས་པ་ནོར་གླིང་གཟིམ་ཆུང་ཉི་འོད་དུ་མདོ་སྦུག་ཁྱད་མེད་ཀྱི་གསོལ་སྟོན་ཉིན་ལྔ་དང་། རྩེ་སྐོར་ཉིན་བཅུའི་རིང་གསོལ་ཚིགས་བཞེས་སྤྲོ་སོགས་གཏོང་སྲོལ། མཐའ་མའི་ཉིན་ཕོ་བྲང་གི་མཐོངས་སྡིངས་ས་ཆའི་སྟེང་བསང་བུམ་ཐོག་ཚད་ཙམ་བསླངས་ཏེ་བསང་གི་དུད་སྤྲིན་བར་སྣང་དཀྲིགས་པའི་དབུས་སུ་ཀི་བསྭོའི་ལྷ་རྒྱལ་བཏང་སྟེ་གྲོལ། དེ་རྗེས་བཀའ་ཤག་དང་། ཡིག་ཚང་། རྩེ་ཤོད་ཕྱག་མཛོད། བླ་ཕྱག་ལྷ་གཉེར། ཞོལ་གཉེར་སོགས་ལས་ཁུངས་ཁག་གི་སྤྲོ་ཆེན་དང་། དགོན་སྡེ་སོ་སོའི་ཆབ་ཞུགས་ཞེས་གཏོང་སྲོལ་ཡོད་ལ། དམངས་ཁྲོད་ལ་ཆ་བཞག་ནའང་དེང་སྐབས་ལྟར་བདེ་སྐྱིད་ཀྱི་འཚོ་བ་འདི་ལྟ་བུ་མེད་རུང་གུར་དང་། བྱ་གཡབ། ལེབ་ཐང་། ཇ་ཆང་ཟས་རིགས་སྣ་ཚོགས་སོགས་རང་རང་འཁོས་དཔག་གི་ཆ་རྐྱེན་ལ་གཞིགས་ཏེ་འཁྱེར་ནས་གླིང་གཏོང་ཆུ་བརྒལ་དང་། མལ་གདན་གྱོན་ཆས་འཁྲུ་བ་སོགས་ཀྱི་བྱེད་སྒོ་མ་སྐུལ་རང་མོས་ཀྱིས་སྤེལ་ནས་དུས་ཆེན་གང་སྐྱིད་གཏོང་སྲོལ་དང་མི་སྨོན་རང་སྐྱིད་བྱེད་པ་བཅས་ནི་ཡུན་རིང་སྤྱི་ཚོགས་འཚོ་བའི་ནང་མི་རིགས་ཀྱི་དམིགས་བསལ་ཁྱད་ཆོས་ལྡན་པའི་གོམས་གཤིས་བཟང་པོ་ཞིག་ཆགས་ཡོད་པ་དེ་ནི་ད་ལྟའི་བར་དུ་ཡང་རྒྱུད་འཛིན་བྱེད་ཀྱི་ཡོད་པ་ཚང་མས་མཐོང་ཆོས་སུ་གྱུར་པ་ལགས།

ཡོང་ཁུངས། བོད་ལྗོངས་ཡུལ་སྐོར་སྣེ་ཤན།

རྩོམ་སྒྲིག་པ། ཟླ་བ་ཚེ་རིང་།

 པར་རིས་བར་འཁྱམས། 

Category:དགའ་སྐྱིད་ལྡན་པའི་བོད་ཀྱི་སྔར་སྲོལ་དུས་སྟོན།
Category:ནང་བསྟན།
Category:བོད་ཀྱི་དུས་ཆེན།